Diari Oficial de la Generalitat Valenciana


Sumari del DOGV 6812, del 06-07-2012 (2012/6735)

RESOLUCIÓ de 26 de juny de 2012, de la Direcció General de Recursos Humans, per la qual convoca la borsa de treball temporal per al nomenament de personal funcionari interí, grup B (subgrup A2), sector administració especial, assistent social / DU Treball Social.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6812

Data del DOGV
:   06-07-2012

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2012/6735


Data del document
:   26-06-2012

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * concurs administratiu

RESOLUCIÓ de 26 de juny de 2012, de la Direcció General de Recursos Humans, per la qual convoca la borsa de treball temporal per al nomenament de personal funcionari interí, grup B (subgrup A2), sector administració especial, assistent social / DU Treball Social. [2012/6735]
Atesa la necessitat de provisió temporal de llocs de treball d'atenció directa de l'Administració de la Generalitat de naturalesa funcionarial, grup B (subgrup A2), assistent social / DU Treball Social, i no havent-hi actualment personal disponible en la borsa d'esta especialitat ni d'altres d'afins, i atés que no és imminent la convocatòria de cap procediment selectiu per a esta especialitat, resulta necessària la constitució d'una borsa de treball.
L'Orde de 17 de gener de 2006, de la Conselleria de Justícia, Interior i Administracions Públiques, sobre la regulació de borses de treball temporal per a proveir provisionalment llocs de treball de l'Administració del Govern Valencià (DOCV de 25.01.2006), disposa, en l'article 1, que té com a objecte regular la constitució i funcionament de les borses de treball per a l'exercici provisional de llocs de treball, per mitjà del nomenament de personal funcionari o per mitjà de la contractació laboral temporal, segons corresponga a la naturalesa jurídica funcionarial o laboral dels llocs que es pretenga cobrir.
L'apartat dos de l'article 5 de l'orde esmentada disposa, així mateix, que les borses de treball es convocaran mitjançant una resolució de la direcció general competent en matèria de funció pública i que les sol·licituds d'integració seran baremades per la Comissió de Seguiment de les Borses de Treball Temporal de conformitat amb el barem regulat en l'article 10.
Per tant, i fent ús de les facultats que té conferides esta Direcció General de Recursos Humans, de conformitat amb el que establix el Decret 119/2011, de 9 de setembre, del Consell, pel qual aprova el Reglament Orgànic i Funcional de Conselleria d'Hisenda i Administracions Públiques, resolc:
Primer. Convocatòria de la borsa de treball temporal
Convocar la constitució de la borsa de treball temporal per al nomenament de personal funcionari interí, del grup B (subgrup A2), assistent social / DU Treball Social, a fi que, quan les necessitats del servici ho requerisquen, puguen proveir-se provisionalment llocs de treball de naturalesa funcionarial d'este grup i especialitat de l'Administració de la Generalitat, de conformitat amb el que establix l'Orde de 17 de gener de 2006, de la Conselleria de Justícia, Interior i Administracions Públiques, reguladora de la matèria.
Segon. Requisits
1. Per a formar part de la borsa es necessita:
a) Tindre el títol d'Assistent Social, diplomat en Treball Social o un d'equivalent o bé les condicions per a obtindre'l abans de l'acabament del termini de presentació de sol·licituds. Les equivalències dels títols al·legats les han de justificar les persones interessades.
b) No trobar-se en actiu en llocs de treball del mateix grup i especialitat que es convoca, en llocs de treball gestionats per la Direcció General de Recursos Humans. Este personal podrà integrar-se en esta borsa després del cessament, de conformitat amb el que disposa el punt 5 de l'apartat quint d'esta resolució.
2. Els requisits de titulació s'acrediten dins del termini de presentació de sol·licituds, llevat que la documentació ja estiga en poder de la Direcció General de Recursos Humans, bé perquè conste inscrita en el Registre de Personal, bé perquè haja sigut aportada en altres procediments al Servici de Selecció de Personal i Provisió de Llocs de Treball. En este últim cas, s'ha d'indicar en la sol·licitud el procediment administratiu en què va ser aportada la documentació. La resta dels requisits exigits per a accedir a la funció pública s'ha d'acreditar abans del nomenament, en el termini que l'òrgan competent concedix per a fer-ho.
3. L'orde en la formació de la borsa s'obté de la suma de la puntuació obtinguda d'acord amb el barem de mèrits que s'expressa en l'apartat següent. En cas d'igualtat de puntuació, prima l'obtinguda pel personal discapacitat. Si l'empat es produïx entre persones discapacitades, es tria la de major percentatge de discapacitat. Si encara persistix l'empat, cal ajustar-se a la puntuació obtinguda en cada apartat del barem, començant pel primer. Finalment, es dirimix a favor de la persona sol·licitant de més edat.
Tercer. Barem de mèrits
Les persones aspirants seran ordenades prenent en consideració els mèrits i situacions següents:
1. Experiència professional
- Temps de servicis prestats en llocs de treball de naturalesa funcionarial, grup B (subgrup A2), assistent social / DU Treball Social, de l'Administració de la Generalitat o dels seus organismes autònoms les competències dels quals en matèria de personal les exercisca la Conselleria d'Hisenda i Administració Pública, segons el que disposa l'article 9 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana: 0,35 punts per cada mes complet de servici en actiu.
- Temps de servicis prestats en llocs de treball de l'Administració de la Generalitat o dels seus organismes autònoms les competències dels quals en matèria de personal les exercisca la Conselleria d'Hisenda i Administració Pública, segons el que disposa l'article 9 de la Llei 10/2010 de 9 de juliol de la Generalitat, d'Ordenació i Gestió de la Funció Pública Valenciana, no previstos en l'apartat anterior: 0,13 punts per cada mes complet de servici en actiu.
- Temps de servicis prestats en altres administracions públiques en llocs de treball de naturalesa funcionarial, grup B (subgrup A2), assistent social / DU Treball Social: 0,05 punts per cada mes complet de servici en actiu.
El màxim per este apartat és de 28 punts.
2. Proves selectives
Per cada un dels exercicis superats de la fase d'oposició del procés selectiu per a l'ingrés en l'Administració de la Generalitat, grup B, sector administració especial, assistent social / DU Treball Social, Convocatòria 26/08, torn d'accés lliure i discapacitats: 4,33 punts.
3. Valencià
El coneixement de valencià es puntua d'acord amb la distribució següent:
- Certificat de coneixements orals: 0,75 punts.
- Certificat de grau elemental: 1 punt.
- Certificat de grau mitjà: 2 punts.
- Certificat de grau superior: 4 punts.
Només es compta el certificat de major nivell.
4. Idiomes comunitaris
Pel coneixement d'idiomes comunitaris, fins a 2 punts, a 0,40 punts per cada curs o l'equivalència si es tracta de cicles d'una escola oficial d'idiomes, així com 0,40 punts per cada 12 crèdits d'idioma corresponent a un títol oficial expedit per la universitat, de llicenciatura en les distintes filologies, o de mestre, de l'especialitat de llengües estrangeres, sempre que estos títols no hagen sigut objecte de valoració per un altre apartat del barem.
5. Altres titulacions
Per tindre títols acadèmics iguals o superiors a l'exigit per a l'exercici dels llocs que es cobrixen: 1,5 punts per cada títol addicional expedit oficialment, fins un màxim de 3 punts. Es requerix, en tots els casos, la presentació de totes les titulacions al·legades, inclosa la que figura com a requisit per a ingressar en la borsa, i no es presumix la possessió de les de nivell inferior.
6. Personal discapacitat
- Quan el grau de discapacitat siga igual o superior al 33 per cent: 2,5 punts.
- Quan el grau de discapacitat siga igual o superior al 65 per cent: 5 punts.
Quart. Acreditació dels mèrits
Els mèrits que s'acaben de mencionar s'acrediten:
1. Experiència professional: amb certificats oficials expedits per l'òrgan competent de l'administració corresponent.
Només pel que fa a este barem, els llocs de treball la naturalesa jurídica dels quals s'haja modificat, es considerarà que sempre han tingut la mateixa que tinguen en el moment de la sol·licitud d'integració en la borsa.
Respecte als servicis prestats en llocs de treball de l'Administració de la Generalitat, els comprova d'ofici la Direcció General de Recursos Humans.
2. Valencià: amb els certificats oficials expedits o homologats per la Junta Qualificadora de Coneixements del Valencià.
3. Idiomes comunitaris: amb les titulacions oficials expedides o homologades per un òrgan competent. Les paperetes no servixen com a acreditació.
4. Altres titulacions: titulacions acadèmiques oficials expedides per un òrgan competent. En cap cas es presumirà la possessió de titulacions, se n'ha d'acreditar l'expedició.
5. Personal discapacitat:
- Certificat que justifique el grau de discapacitat igual o superior al 33 per cent expedit per l'òrgan competent.
- Certificat de capacitats per a la demanda d'ocupació o, si és el cas, l'acreditació d'haver-lo sol·licitat.
La documentació s'ha de presentar ben compulsada. En cas contrari, es considera no presentada.
Quint. Sol·licituds de participació i procediment de constitució
1. Les persones aspirants hauran de presentar la sol·licitud d'inscripció, el full d'autobaremació i la documentació acreditativa dels requisits a què es referix l'apartat segon, així com dels mèrits al·legats, en el termini de 10 dies hàbils, comptador des de l'endemà de la publicació d'esta resolució en el Diari Oficial de la Comunitat Valenciana, en les seus de la Conselleria d'Hisenda i Administració Pública d'Alacant, Castelló i València o en qualsevol de les oficines públiques previstes en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú, llevat que la documentació ja estiga en poder de la Direcció General de Recursos Humans, bé perquè conste inscrita en el Registre de Personal, bé perquè haja sigut aportada en altres procediments al Servici de Selecció de Personal i Provisió de Llocs de Treball. En este últim cas, s'ha d'indicar en la sol·licitud el procediment administratiu en què va ser aportada.
2. La Comissió de Seguiment de les Borses de Treball Temporal prevista en l'article 12 de l'Orde de 17 de gener de 2006, de la Conselleria de Justícia, Interior i Administracions Públiques, ha d'analitzar les sol·licituds i ha de fer la baremació de mèrits al·legats per les persones aspirants, després ha d'ordenar la borsa d'acord amb la puntuació resultant. Esta composició provisional s'ha de fer pública en la pàgina web de la Direcció General de Recursos Humans i en els taulers d'anuncis de la seu central i les direccions territorials de la Conselleria d'Hisenda i Administració Pública.
3. En el cas que el nombre de sol·licituds siga molt superior a l'estimació de vacants que es preveja cobrir, la Comissió de Seguiment d'Ocupació Temporal pot acordar l'exclusió de les persones sol·licitants que no superen, segons l'autobaremació efectuada, una determinada puntuació mínima.
4. Les persones interessades disposaran d'un termini de 10 dies hàbils comptador des de l'endemà de la publicació de la llista provisional, per a formular les al·legacions que estimen oportunes en relació amb la puntuació atorgada. La comissió de seguiment estudiarà les al·legacions presentades i, en el termini màxim d'un mes, ha de formular la proposta de llista definitiva a la Direcció General de Recursos Humans, que ha de dictar una resolució i ordenar que es publique en els llocs indicats més amunt.
5. Una vegada acabat el termini establit en el punt 1, el personal funcionari interí de l'especialitat que es convoca que cesse en l'Administració de la Generalitat o en els seus organismes autònoms les competències dels quals en matèria de personal les exercisca la Conselleria d'Hisenda i Administració Pública, disposarà també de deu dies hàbils, comptadors a partir de la data del cessament, per a presentar davant de la Comissió de Seguiment de les Borses de Treball Temporal la sol·licitud d'inscripció en la borsa i el full d'autobaremació juntament amb la documentació acreditativa dels mèrits al·legats, en els mateixos llocs a què s'ha al·ludit en el primer punt.
Els mèrits s'han d'haver obtingut abans de la finalització del termini de presentació de sol·licituds que s'obri amb la publicació d'esta resolució.
El personal cessat que no presente la sol·licitud d'incorporació en el termini previst s'entén decaigut en el seu dret.
6. La sol·licitud d'inscripció i el full d'autobaremació a què es referixen els punts precedents s'adjunten com a annexos I i II d'esta resolució.
Els mèrits que no consten inscrits i que no s'acrediten de la manera establida en els apartats quart i quint del punt 1 no es valoraran; les titulacions acadèmiques, acreditacions administratives i els mèrits al·legats s'han d'haver obtingut abans de la data d'acabament del termini de presentació de sol·licituds d'inscripció en la borsa.
Sext. Àmbit territorial de la borsa
L'àmbit territorial d'esta borsa de treball és provincial i la provisió de llocs, amb caràcter temporal, s'efectuarà segons el que preveuen l'article 3 i concordants de l'Orde de 17 de gener de 2006 de la Conselleria de Justícia, Interior i Administracions Públiques.
Les persones interessades han d'indicar en la sol·licitud d'inscripció la o les províncies en què estiguen interessades a obtindre destinació. No s'admet canviar després o triar més províncies, excepte si hi ha una causa justificada acordada per la Comissió de Seguiment d'Ocupació Temporal.
Sèptim. Normes de funcionament
Esta borsa s'ajusta en el seu funcionament al que disposa l'article 14 de l'Orde de 17 de gener de 2006 de la Conselleria de Justícia, Interior i Administracions Públiques.
Octau. Borses anteriors
D'acord amb el que establix la disposició transitòria segona de l'orde esmentada en l'apartat anterior, a partir de la constitució definitiva d'esta borsa, queda sense efecte la d'esta especialitat que estiga en vigor.
Esta resolució posa fi a la via administrativa i s'hi pot interposar un recurs de reposició, amb caràcter potestatiu, davant del mateix òrgan que l'ha dictada, en el termini d'un mes a partir de l'endemà de la publicació, d'acord amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Si no s'hi recorre en reposició, i d'acord amb el que disposen els articles 8, 14 i 46 de la Llei 29/1998, Reguladora de la Jurisdicció Contenciosa Administrativa, les persones interessades poden interposar un recurs contenciós administratiu davant del Jutjat Contenciós Administratiu de València, en el termini de dos mesos comptador des de l'endemà de la publicació d'esta resolució.
Les citacions en els recursos contenciosos administratius que se substancien contra esta resolució es faran per mitjà de la inserció d'un edicte en el Diari Oficial de la Comunitat Valenciana.
València, 26 de juny de 2012.- La directora general de Recursos Humans: Ana Brugger Navarro.
ANNEX I / ANEXO I